汉标杨岘临西狭颂

汉武都太守汉阳阿阳李君讳翕，字伯都。天姿明敏，敦《诗》悦《礼》，膺禄美厚，继世郎吏。幼而宿卫，弱冠典城。有阿郑之化，是以三剖守，致黄龙、嘉禾、木连、甘露之瑞。动顺经古，先之以博爱，陈之以德义，示之以好恶，不肃而成，不严而治。朝中惟静，威仪抑抑。督邮郡职，不出府门，政约令行，强不暴寡，知不诈愚。属县趋教，无对会之事。儌外来庭，面缚二千人。年谷屡登，仓庾惟亿，百姓有蓄，粟麦五钱。郡西狭中道，危难阻峻，缘崖俾阁，两山壁立，隆崇造云，下有不测之谿，阨苲促迫。财容车骑，进不能济，息不得驻，数有颠覆霣隧之害，过者创楚，惴惴其慄。君践其险，若涉渊水。叹曰，诗所谓：如集于木，如临于谷”，斯其殆哉。困其事则为设备，今不图之，为患无已。勅衡官有秩李瑾，掾仇审，因常繇道徒，鐉烧破析，刻磪嵬，减高就埤，平夷正曲，柙致土石。坚固广大，可以夜涉。四方无雍，行人欢悀。民歌德惠，穆如清风,乃刊斯石。